Cieľom EÚ je vytvoriť so Spojeným kráľovstvom stabilný a pozitívny vzťah. Aj keď sa dosiahol značný pokrok pri vytváraní štruktúr spolupráce stanovených v dohode o obchode a spolupráci, niektoré problémy pretrvávajú. Pretrvávajú aj ťažkosti v širšom vzťahu so Spojeným kráľovstvom, najmä v súvislosti s vykonávaním Protokolu o Írsku a Severnom Írsku podľa dohody o vystúpení.

Spomedzi dohôd o voľnom obchode EÚ s krajinami mimo EÚ je dohoda o obchode a spolupráci jedinečná v tom, že bola uzavretá s bývalým členským štátom. V dôsledku toho sa podmienky obchodu a spolupráce stanovené v dohode o obchode a spolupráce sprísnili v porovnaní s podmienkami, ktoré platili do konca roka 2020, keď sa skončilo prechodné obdobie stanovené v dohode o vystúpení. Je to nevyhnutný dôsledok odchodu Spojeného kráľovstva z colnej únie EÚ a jednotného trhu.

Hoci sa v dohode o obchode a spolupráci stanovuje obchod bez ciel a kvót na všetok dovoz medzi zmluvnými stranami, bezproblémový obchod s tovarom sa skončil a znovu sa objavili necolné prekážky. Od roku 2021 bude všetok vývoz zo Spojeného kráľovstva do EÚ podliehať colnému režimu a kontrolám. K agropotravinovým zásielkam musia byť pripojené zdravotné certifikáty a musia prejsť sanitárnymi a fytosanitárnymi inšpekciami na hraničných kontrolných staniciach členských štátov. Okrem toho musí všetok tovar spĺňať rôzne pravidlá a regulačné opatrenia, keďže prestala platiť zásada vzájomného uznávania.

Tovar, s ktorým sa obchoduje medzi týmito dvomi zmluvnými stranami, musí navyše spĺňať pravidlá pôvodu stanovené v dohode o obchode a spolupráci, ak sa naň má vzťahovať preferenčné zaobchádzanie s 0 % clom. Preukazovanie pôvodu tovaru môže byť náročné, najmä ak podniky odoberajú zložky z viacerých krajín. Komisia na uľahčenie uplatňovania preferenčného zaobchádzania prijala právne predpisy stanovujúce prechodné obdobie, počas ktorého by vývozcovia z EÚ mohli vydávať potvrdenia o pôvode na základe vyhlásení dodávateľov, a to aj v prípade absencie úplnej dokumentácie, za predpokladu, že ju budú mať k dispozícii do konca roku 2021. Od roku 2022 platia štandardné požiadavky na vyhotovovanie potvrdení o pôvode. Pokiaľ ide o dovoz do EÚ zo Spojeného kráľovstva, v prípade viac ako 80 % tovaru sa využívalo preferenčné zaobchádzanie. Komisia spolu s členskými štátmi zabezpečuje správne vykonávanie pravidiel pôvodu a poskytuje colným orgánom a podnikom usmernenia a vysvetlenia.

Napriek tomu, že nie sú zavedené žiadne clá na pôvodný tovar, podniky vo veľkej miere informovali o prerušeniach v dodávateľských reťazcoch. Ťažkosti, ktorým čelia podniky v EÚ, sú v súlade s možnými očakávaniami, a to:

·zvýšené náklady v dôsledku povinnosti dodržiavať duálne regulačné systémy a dodatočné formality,

·zdržania na hranici v dôsledku nových procedurálnych požiadaviek a

·ťažkosti pri dodržiavaní meniacich sa pravidiel dovozu.

Komisia vynaložila maximálne úsilie, aby pomohla členským štátom a podnikom v EÚ zorientovať sa v novom prostredí. Napríklad, pokiaľ ide o sanitárne a fytosanitárne požiadavky, pri ktorých sa na začiatku roka 2021 vyskytli určité problémy, sa urýchlene poskytlo usmernenie o správnom uplatňovaní sanitárnych a fytosanitárnych pravidiel. V oblasti ciel bolo uverejnené usmernenie o pravidlách pôvodu a iných otázkach súvisiacich s clami spolu s kontrolnými zoznamami a ďalšími relevantnými informáciami. V dôsledku toho sa počet problémov v oboch oblastiach v priebehu roka výrazne znížil. Spojené kráľovstvo v roku 2021 opakovane odložilo vykonávanie colných a sanitárnych a fytosanitárnych požiadaviek na dovoz z EÚ. Zavádzanie týchto formalít sa začalo v januári 2022 a bude postupne prebiehať do októbra 2022 v súlade s postupným prístupom vymedzeným v hraničnom operačnom modeli. Ich uplatňovanie môže byť pre vývozcov z EÚ a členské štáty náročné z dôvodu logistického vplyvu nových postupov, najmä potreby predložiť požadované vyhlásenia a podporné dokumenty pred odoslaním tovaru z prístavov EÚ do Spojeného kráľovstva, ako aj zložitosti systému IT zavedeného Spojeným kráľovstvom.

Komisia je v úzkom kontakte s členskými štátmi s cieľom zabezpečiť, aby boli ich správy a podniky dobre pripravené. Príslušné informácie sú dostupné aj na webovom sídle Komisie. S cieľom uľahčiť obchod s tovarom, na ktorý sa vzťahujú sanitárne a fytosanitárne požiadavky, boli všetkým členským štátom sprístupnené elektronické vzory zdravotných certifikátov požadovaných na vývoz do Veľkej Británie a Komisia sa zapojila do diskusií s orgánmi Spojeného kráľovstva o ich prijatí.

Aj keď je ešte príliš skoro hodnotiť celkový hospodársky vplyv odchodu Spojeného kráľovstva z jednotného trhu EÚ, najnovšie údaje ukazujú, že obchodné toky medzi EÚ a Spojeným kráľovstvom sa v roku 2021 čiastočne stabilizovali po počiatočnom poklese po skončení prechodného obdobia. Zostali však nižšie ako v roku 2019 a v predchádzajúcich rokoch.

Pokiaľ ide o obchod s tovarom, Eurostat odhaduje za rok 2021 dovoz do EÚ zo Spojeného kráľovstva na 146 miliárd EUR, čo je výrazný pokles v porovnaní s rokom 2020 (–13,6 %) aj s rokom 2019 (–24,8 %). Vývoz z EÚ do Spojeného kráľovstva sa odhaduje na 283 miliárd EUR, čo je o 1,9 % viac v porovnaní s rokom 2020, no stále je to 11,4 % pod úrovňou zaznamenanou v roku 2019.

V tabuľke 1 je znázornené, že dovoz tovaru do EÚ aj vývoz tovaru z EÚ s ostatnými partnermi v roku 2021 prudko vzrástli v porovnaní s rokom 2020 (+27 %, resp. +14,6 %) a sú nad úrovňou z roku 2019 pred pandémiou (12,5 % pri dovoze a 4,7 % pri vývoze), zatiaľ čo obchod so Spojeným kráľovstvom stále zďaleka nedosahuje úrovne spred pandémie.

Postihnuté boli najmä stroje a prepravné zariadenia, ktoré predstavujú významný podiel na dvojstrannom obchode. Dovoz do EÚ zo Spojeného kráľovstva v tomto sektore klesol v roku 2021 o 26,2 % v porovnaní s rokom 2020 a o 37,9 % v porovnaní s rokom 2019. Vývoz z EÚ sa v roku 2021 znížil o 3,1 % v porovnaní s rokom 2020 a o 20,5 % v porovnaní s rokom 2019. V absolútnom vyjadrení bol dovoz a vývoz strojov a prepravných zariadení medzi EÚ a Spojeným kráľovstvom v roku 2021 o viac ako 52 miliárd EUR pod úrovňou zaznamenanou v roku 2019.

Tabuľka 1. Obchod s tovarom v EÚ27 v roku 2021 podľa partnerskej krajiny a sektora SITC v porovnaní s predchádzajúcimi rokmi Dovoz do EÚ % zmena v porovnaní s Vývoz z EÚ % zmena v porovnaní s 2021 v mil. EUR 2020 2019 2021 v mil. EUR 2020 2019 Obchod EÚ27 podľa partnerskej krajiny Všetky výrobky SPOLU Spojené kráľovstvo 146 025 –13,6 –24,8 283 589 1,9 –11,4 Mimo EÚ27 (okrem Spojeného kráľovstva) 1 965 514 27,0 12,5 1 896 887 14,6 4,7 Obchod EÚ27 podľa sektora SITC Partnerská krajina: Spojené kráľovstvo 0 – Potraviny a živé zvieratá 9 444 –26,8 –31,5 31 716 –4,5 –3,9 1 – Nápoje a tabak 2 637 –9,8 –23,5 6 269 5,1 7,3 2 – Surové materiály, nepožívateľné, okrem palív 4 349 34,1 22,9 9 535 53,9 55,3 3 – Minerálne palivá, mazivá a príbuzné materiály 20 913 37,8 –6,5 10 775 92,6 6,9 4 – Živočíšne a rastlinné oleje, tuky a vosky 451 –21,4 –6,3 1 034 2,6 9,7 5 – Chemikálie a príbuzné výrobky inde nezaradené 26 286 –20,8 –20,6 45 316 2,8 –6,8 6 – Trhové výrobky triedené hlavne podľa materiálu 16 274 –0,3 –11,9 35 604 11,8 –1,7 7 – Stroje a prepravné zariadenia 42 823 –26,2 –37,9 102 872 –3,1 –20,5 8 – Rôzne priemyselné výrobky 13 917 –36,0 –44,3 33 592 –8,3 –22,1 9 – Komodity a predmety obchodu inde nezaradené 8 931 83,0 72,7 6 877 –9,6 1,3 Obchod EÚ27 podľa sektora SITC Partnerská krajina: Mimo EÚ27 (okrem Spojeného kráľovstva) 0 – Potraviny a živé zvieratá 98 296 8,2 5,1 103 475 5,9 12,2 1 – Nápoje a tabak 6 599 4,2 –3,1 34 035 15,5 6,7 2 – Surové materiály, nepožívateľné, okrem palív 87 727 34,3 29,5 53 542 32,2 26,8 3 – Minerálne palivá, mazivá a príbuzné materiály 359 916 74,6 5,6 93 312 59,5 –0,1 4 – Živočíšne a rastlinné oleje, tuky a vosky 13 458 27,2 48,7 6 642 20,0 32,9 5 – Chemikálie a príbuzné výrobky inde nezaradené 244 176 22,1 20,9 410 917 12,0 14,7 6 – Trhové výrobky triedené hlavne podľa materiálu 222 081 26,8 24,0 203 994 18,4 5,8 7 – Stroje a prepravné zariadenia 627 878 18,5 10,3 727 950 11,3 –1,9 8 – Rôzne priemyselné výrobky 272 572 17,8 8,2 223 366 16,7 4,4 9 – Komodity a predmety obchodu inde nezaradené 32 811 1,2 24,9 39 655 2,1 –1,3 Zdroj: Eurostat EXT_ST_EU27_2020SITC, 18. februára 2022

5.Služby a investície, digitálny obchod, duševné vlastníctvo, verejné obstarávanie a malé a stredné podniky

Na konci prechodného obdobia sa skončil voľný pohyb osôb, ako aj sloboda poskytovať služby, voľný pohyb kapitálu a sloboda usadiť sa, čo viedlo k zásadnej zmene spôsobu, akým sú poskytovatelia služieb oboch zmluvných strán schopní získať prístup na vzájomné trhy. Poskytovanie služieb, ktoré sa teraz uskutočňuje na základe pravidiel platných pre krajiny mimo EÚ, sa stalo náročnejším. Podniky, ktoré plánujú poskytovať služby, alebo investori, ktorí sa chcú usadiť na území druhej zmluvnej strany, čelia novým regulačným a administratívnym prekážkam. Napríklad oprávnenia od domovskej krajiny už neplatia v hostiteľskej krajine, odborná kvalifikácia sa neuznáva tak jednoducho ako v rámci EÚ a uplatňujú sa imigračné pravidlá. Pre poskytovateľov služieb a investorov v Spojenom kráľovstve platia odlišné pravidlá pre každý z 27 členských štátov.

Hoci dohoda o obchode a spolupráci obsahuje ustanovenia, ktoré znižujú určité prekážky prístupu, napríklad zákazom kvantitatívnych obmedzení, ako sú testy hospodárskych potrieb pre investorov a poskytovateľov služieb, alebo ustanovením možnosti uznávania odborných kvalifikácií, rámec dohody o obchode a spolupráci sa nedá porovnávať so slobodou usadiť sa alebo poskytovať služby v rámci jednotného trhu. V dohode o obchode a spolupráci sa stanovuje aj uľahčenie digitálneho obchodu a prísnejšie normy ochrany duševného vlastníctva, ako aj pravidlá prístupu na príslušné trhy verejného obstarávania.

Údaje za prvé tri štvrťroky 2021 ukazujú, že obchod so službami sa ešte nevrátil na úroveň spred pandémie. V tabuľke 2 sa uvádza, že napriek oživeniu v porovnaní s prvými deviatimi mesiacmi roku 2020 je dovoz do EÚ zo Spojeného kráľovstva a zo zvyšku jeho obchodných partnerov oveľa nižší ako v rovnakom období v roku 2019, a to na úrovni –9,3 % zo Spojeného kráľovstva a –8 % vo vzťahu k zvyšku sveta. Pri porovnaní vývozu z EÚ v prvých troch štvrťrokoch 2021 s vývozom v rovnakom období roku 2019 je pokles výraznejší pri Spojenom kráľovstve (–13,2 %) ako pri zvyšku obchodných partnerov EÚ (–4,8 %).

Sektor cestovného ruchu, ktorý nevykazuje žiadne známky oživenia v porovnaní s rokom 2020, je jedným z najviac zasiahnutých sektorov. Dovoz do EÚ a vývoz z EÚ vo vzťahu so Spojeným kráľovstvom a s ostatnými obchodnými partnermi v prvých deviatich mesiacoch roku 2021 stále zďaleka nedosahujú úrovne za rovnaké obdobie v roku 2019.

Výrazne zasiahnutý je aj obchod s dopravnými službami, so stavebnými službami a s poplatkami za používanie duševného vlastníctva, no týka sa to najmä obchodu medzi EÚ a Spojeným kráľovstvom, obchod medzi EÚ a jej ďalšími obchodnými partnermi v súčasnosti prekračuje úrovne zaznamenané v prvých deviatich mesiacoch roku 2019. To svedčí o vplyve vystúpenia Spojeného kráľovstva z EÚ.